Rooivleisbedryf trek laer teen bek-en-klouseer - AgriOrbit
Home Agri News Rooivleisbedryf trek laer teen bek-en-klouseer
'n Risiko vir die totale bedryf
Meer as 160 produsente en ander belangstellendes het by 'n inligtingsdag in Louis Trichardt (Makhado) opgedaag, wat aan die een kant gewys het daar is baie vrae, en aan die ander kant dat boere besef dat dit nou noodsaaklik is om saam te werk om die bedryf te beskerm.
Wanneer bek-en-klouseer uitbreek, tref dit nie net die spesifieke streek nie. Dit hou 'n risiko vir die hele landbousektor en veral die nasionale rooivleisbedryf in.
Dit was uit vrae van die gehoor duidelik dat groot kommer heers oor die swak beheer van internasionale grense, sowel as die sogenaamde rooi en groen lyn wat buffers vorm om die verspreiding van siektes na die algemene landbougebiede te stuit. Daar is bitter min beheer om die beweging van vee oor dié lyne te verhoed of te beheer. Sommige boere meen meer permanente beheerpunte op roetes oor dié lyne is nodig.
Gerhard Schutte, hoofbestuurder van die Rooivleisprodusente-organisasie, sê kodes van beste praktyke is opgestel. "Kommersiële sowel as ontluikende boere moet met voorligting en inligting bemagtig word om internasionale mededingendheid te bevorder. Produsente moet meer in hul eie bedryf belê, die volgende fase van statutêre heffings moet gefinaliseer word en die bedryf moet die toekoms in sy eie hande neem om sy doelwitte te bereik."